Luettelo Suomen juustoloista
Suomen juustolat ovat pieniä tai keskisuuria yrityksiä, joiden yhteydessä valmistetaan juustoja. Aikaisemmin juustolat toimivat meijereiden yhteydessä, mutta kun maidonjalostus on siirtynyt aikaisempaa suurempiin yksiköihin, paikalliset ja alueelliset meijerit ovat vähentyneet. Erikoisjuustojen valmistus on Suomessa jäänyt pääasiassa pienille yrityksille.
Suomen suurin juustola on Valion Lapinlahden tehdas. Muita konsernin juustoloita ovat muiden muassa Haapavesi, Äänekoski, Toholampi, Kaitsor, Joensuu ja Vantaan Vaaralan kestopakkaamo sekä sulatejuustotehdas. Arla valmistaa juustoja yhteistyömeijereissään, mm. Halkivahassa. Arla ja sen tytäryhtiö Ranuan Meijeri myivät enemmistöosakkuutensa Juusto Kairasta Kuusamon Osuusmeijerille vuonna 2012. Kuusamon Osuusmeijeri perusti Kuusamon Juusto Oy:n 2013.
Arlalla on myös kestopakkaamo ja sulatejuustotehdas Porlammilla. Porlammin Osuusmeijerillä on Etelä-Suomen viimeinen emmentaljuustola. Valion ja Arlan jälkeen Suomen suurimmat juustolat ovat Kuusamon Juusto, Juustoportti, Riitan Herkku ja Vaalan juustola, jotka valmistavat mm. leipäjuustoa sekä muita erikoisjuustoja.
Monien pienjuustoloiden juustonvalmistus on alkanut tuorejuustoilla, koska niiden valmistaminen ei vaadi pitkää kypsytys- ja varastointiaikaa.
Heikkilän tilalla Hämeessä on valmistettu juustoja vuodesta 1995 lähtien. Tila, juustola ja majatalo sijaitsevat Pälkäneen Laitikkalassa.
Herkkujuustola valmistaa juustoja Mouhijärvellä Sastamalassa suomalaisesta lehmän maidosta. Lisäksi juustolassa valmistetaan kartanovoita.
Imporannan juustola sijaitsee Kemijärven Isokylässä, Imporannan tilalla. Juustolan yrittäjänä toimii Aulikki Imporanta. Imporannan juustola valmistaa enimmäkseen leipäjuustoa.
Jokilaakson Juusto toimii Jämsässä. Se valmistaa edamia, goudaa, kermajuustoa, savujuustoa, tuorejuustolevitteitä, juustoraasteita ja hummusta.
Jukkolan Juustola toimii Keski-Pohjanmaalla Lohtajalla. Se on perustettu 1991. Se valmistaa leipä-, edam- ja kermajuustoja. Yritys vaihtoi nimensä 2007 ja toimii nykyisin nimellä Jukkola Food Oy.
Kuusamon Juusto toimii Kuusamossa. Se valmistaa juustoja, kuten emmentalia ja edamia, kermajuustoja, savujuustoja sekä maitojauheita. Kuusamon Juusto on Suomen toiseksi suurin juuston valmistaja.
Juustola Seppo Huhta-Koivisto toimii Kurikassa. Juustola tuottaa luomujuustoja.
Juustoportti valmistaa monia juustolaatuja. Meijerit toimivat Jalasjärvellä, myymälöitä ja kahviloita on Jalasjärvellä valtatie 3:n varrella Etelä-Pohjanmaalla ja Mäntsälässä.
Kolatun Vuohijuustola toimii Someron Pitkäjärvellä. Se valmistaa cheddaria, brietä, vuohenjuustoa-, fetan kaltaista juustoa ja munajuustoa.
Ali-Isotalon tila sijaitsee Kosken kunnassa Paimionjoen varrella. Tila on ollut Saaren suvulla vuodesta 1905. Nykyään sen omistavat Janne ja Pirkko Saari. Lehmien lypsyn lomassa tilalla
tuotetaan maitotuotteita, mm. Suomen Paras -palkinnolla vuonna 2006 palkittua "Tukkijätkä" leipäjuustoa, maitojuustoa, kypsytettyjä erikoisjuustoja ja kotijogurttia.
Miettilän juustola sijaitsee Sulkavan Rahkolassa, Miettilän tilalla, noin 30 km Savonlinnasta länteen. Juustolan yrittäjänä toimii Osmo Miettinen. Miettilän juustola valmistaa päätuotteena leipäjuustoa.
Mäkiahon juustola toimii Leivonmäellä.
Nastolan Kotijuusto toimii Nastolassa ja valmistaa aitoa päijät-hämäläistä kotijuustoa.
Niemitalon Juustola on pudasjärveläinen, vuonna 1976 perustettu yritys, joka valmistaa leipäjuustoa. Sen toimitilat sijaitsevat valtatien 20 ja Hetekyläntien risteyksessä Kipinän kylässä noin 20 kilometrin päässä Pudasjärven keskustasta ja noin 65 kilometrin päässä Oulusta. Tuotantotilojen yhteydessä sijaitsee myös kahvio, jossa on 150 asiakaspaikkaa.
Peltolan Juustola toimii Suonenjoella. Juustojen lisäksi se valmistaa jäätelöä, sorbetteja ja jäädykkeitä. Juustot ovat sekä tuorejuustoja että kypsytettyjä juustoja, myös luomumaidosta. Yritys aloitti jäätelön valmistuksella ja on aloittanut juuston valmistuksen 2007.
Polven Juustola toimii Kouvolan Sippolassa. Se valmistaa päätuotteena luomuleipäjuustoa. Muita tuotteita ovat muun muassa kypsytetty talonpoikaisjuusto, sinihomejuusto ja luomuna tehty jäätelö sekä sorbetit. Kymenlaakson maakunnallisen PRO -maaseutupalkinnon Taina ja Lasse Rainion omistama Polven Juustola ja luomutila sai vuonna 1999.
Riitan Herkku toimii Mustasaaressa. Se valmistaa brietä, camembertia, mozzarellaa, tilsitiä, kermajuustoa, vuohenjuustoja, munajuustoa, raejuustoa, leipäjuustoa ja herajuustoja.
Saloniemen Juustola toimii Laitilassa. Se valmistaa goudaa, rahkajuustoa, vuohenjuustoa ja maitojuustoa.
Vaalassa toimiva juustola valmistaa juustoleipää, "Erätuli" -tuotesarjaan kuuluvaa savujuustoa, edamia, emmentalia, leipäjuustoa, kermajuustoa, pippurijuustoa, sulatejuustoja sekä tuorejuustoja. Vaalan Juustola palkittiin Suomen Vahvin yritys -palkinnolla vuonna 2011.